OBRAZLOŽENJE UZ PRVE IZMJENE I DOPUNE

PRORAČUNA OPĆINE LIŽNJAN-LISIGNANO ZA 2018.G.

-SAŽETAK-

## I OPĆE NAPOMENE

U skladu s odredbama Zakona o proračunu (Narodne novine br. 87/08,136/12,15/15) koje se odnose na izradu proračuna, vlastitih procjena pojedinih prihoda i rashoda koje se temelje na izvršenju proračuna općine u 2016. i 2017. godini, objavljenih Uputa Ministarstva financija za izradu proračuna jedinica lokalne i područne (regionalne) samouprave za razdoblje od 2018. do 2020. godine, Općina Ližnjan – Lisignano izradila je prijedlog Proračuna za 2018. godinu i projekcije proračuna za 2019. i 2020. godinu, prjedlog je usvojen od strane Općinskog vijeća Općine Ližnjan te je Proračun donesen na 5. sjednici održanoj 21.12.2017. godine. Potom je, slijedom odredbi članka 46. Zakona o proračunu («Narodne novine» broj 87/08,136/12,15/15) 18.6.2018.g. Načelnik izvršio manje izmjene u Proračunu kroz Odluku o preraspodjeli sredstava u Proračunu za 2018.g. ( Sl. Novine Općine Ližnjan – Lisignano 5/18).

Budući su se se zbog novih okolnosti ukazale potrebe za izmjenama na pojedinim stavkama kapitalnih projekata u programu gradnje komunalne infrastrukture, u programu održavanja komunalne infrastrukture, pošto postoji potreba za izmjenama i uvrštavanjem određenih novih programa u domeni društvenih djelatnosti i socijalne skrbi te slijedom preuzetih obveza u dijelu programa javnih potreba vezanih za javni prijevoz, pristupilo se izradi ovih Prvih izmjena i dopuna Proračuna Općine Ližnjan-Lisignano za 2018. godinu.

Prijedlog Prvih izmjena i dopuna proračuna Općine Ližnjan – Lisignano za 2018. godinu donosi se na isti način kao i sam Proračun, te sadrži slijedeće elemente:

- opći dio proračuna koji sadrži račun prihoda i rashoda i račun financiranja

- posebni dio proračuna koji se sastoji od plana rashoda i izdataka raspoređenih u programe koji se sastoje od aktivnosti i projekata

- plan razvojnih programa.

U Računu prihoda i rashoda planirani prihodi i primici iskazani su po prirodnim vrstama i izvorima financiranja, a rashodi i izdaci po ekonomskoj klasifikaciji usklađenoj s Računskim planom proračuna.

U Računu financiranja iskazani su primici od financijske imovine i zaduživanja, te izdaci za financijsku imovinu i otplatu kredita i zajmova.

Posebni dio proračuna sadrži rashode i izdatke raspoređene po programima, odnosno njihovim sastavnim dijelovima (aktivnosti, tekući i kapitalni projekti). Rashodi su iskazani prema ekonomskoj, funkcijskoj klasifikaciji i izvorima financiranja.

Planovi razvojnih programa prema novoj metodologiji, predstavljaju strateško-planski dokument jedinice lokalne i područne (regionalne) samouprave stvarajući pretpostavku za povezivanje svih strateških dokumenata jedinice sa proračunskim planiranjem.

Plan razvojnih programa sadržava ciljeve i prioritete razvoja jedinice lokalne i područne (regionalne) samouprave, koji su povezani s programskom i organizacijskom klasifikacijom proračuna.

# IZMJENE I DOPUNE PRORAČUNA

Ovim Prvim izmjenama i dopunama Proračuna za 2018.g. s projekcijama za 2019. i 2020.g. se ukupni iznos planiranih prihoda i rashoda Općine Ližnjan-Lisignano uvečao za 836.150 kuna.

# PRIHODI I RASPOLOŽIVA SREDSTVA

Raspoloživa sredstva prethodnih godina (višak prihoda) koja su izvorno u proračunu bila procijenjena na 3,7 milijuna kuna usklađuju se s u konačnici ostvarenim iznosom na dana 31.12.2017.g. na razini od 4.422.467 kuna.

Od navedenog iznosa 15.878 kuna odnosi se na proračunskog korisnika Dječji vrtić Bubamara .

Zbog pozitivnih trendova u izvršenju u prvih 9 mjeseci 2018. godine uvečavaju se ukupne planirane stavke u skupini 61 Prihodi od poreza i to za 697.442 kune, uvečanje se većinom odnosi na prihode po osnovi poreza na promet nekretninama.

Procijenjeni prihodi od pomoći iz inozemstva i od subjekata unutar općeg proračuna (skupina 64) umanjuju se za 1.623.770 kuna budući se ne očekuje njihovo ostvarenje u maksimalno planiranim iznosima.

Procijenjeni prihodi od imovine (skupina 64) se ukupno uvečavaju u iznosu od 2.925.010 kuna budući u proračunu izvorno nije bila planirana i uvrštena stavka prihoda po osnovi naknade za pravo građenja za turističko područje Kargadur u iznosu od 3.010.010 kuna.

Prihodi od zateznih kamata se korigiraju za 90.000 kuna.

Prihodi od upravnih i administrativnih pristojbi, pristojbi po posebnin propisima i naknade (skupina 65) se umanjuju za 1.390.000 kuna iz razloga što se prihodi od komunalnog doprinosa izvorno planirani u iznosu od 3.500.000 kuna ne ostvaruju procijenjenom dinamikom.

Procjenjuje se da se planirani prihodi od donacija (skupina 66) neće realizirati te se stavka umanjuje za 95.000 kuna.

Prihodi od prodaje nefinancijske imovine se umanjuju za 400.000 kuna obzirom na broj provedenih i dovršenih natječaja za prodaju nekretnina u vlasništvu Općine.

# RASHODI I IZDACI

U nastavku se daje pregled pojedinih skupina rashoda gdje je došlo do značajnijih promjena i to:

* **U glavi 1 – Jedinstveni upravni odjel,** program Priprema i donošenje akata iz djelokruga tijela mijenja se na način da se značajno uvečava iznos potreban za rashode za zaposlene (skupina 31). Uvečanje iznosi 700.000 kuna odnosno 47,83% u odnosu na izvorni plan.

Navedeno je posljedica pravomočno okončanog radnog spora službenika protiv Rješenja općinske Načelnice iz 2015. godine kojim mu je otkazala službu s danom 11.9.2015.g. Predmetno Rješenje o prestanku radnog odnosa je pravomočno poništeno te je potrebno planirati troškove za isplatu neisplaćenih plaća, kamata, naknada i dodataka iz kolektivnog ugovora, te propisanih doprinosa na plaću službenika za cijelo vrijeme nezakonitog otkaza .

Za napomenuti je da i tako uvećani iznos za neisplaćene plaće, ne prelazi zakonsko proračunsko ograničenje ukupnih izdataka za plaće službenika, namještenika i dužnosnika od 20% ostvarenih prihoda prethodne godine.

Planirani rashodi za za usluge se uvećavaju za 73.000 kuna, te ostali nespomenuti rashodi za 10.000 kuna. Financijski rashodi se uvećavaju za 17.000 kuna. Program nabava dugotrajne imovine se uvećava za ukupno 2.000 kuna.

* **U glavi 2 – Izvršno tijelo,** uprogramu Priprema i donošenje akata iz djelokruga izvršnog tijela, uvećava se stavka ostalih nespomenutih rashoda za 13.000,00 kuna. Uvećavaju se planirani izdaci za reprezentaciju i poklon pakete za djecu.
* **U glavi 3 – Predstavničko tijelo**

Aktivnost Mjesna samouprava: umanjuje se stavka dovršenog projekta Bravo za zdravo Mjesnog odbora Šišan u iznosu od 9.000 kuna.

* **U glavi 4 – Društvene djelatnosti**  vršene su izmjene na nekoliko programa:

1. **Program predškolski odgoj –** troškovi su ukupno uvećani za 60.878 kuna. Uvećanje od 15.878 se odnosti na ime rasporeda viška prihoda dječjeg vrtića, dok je stavka sufinanciranje boravka djece u vanjskim vrtićima uvećana za 45.000 kn
2. **Program Osnovnoškolsko obrazovanje –** stavka sufinanciranje troškova plaća i materijalnih troškova učitelja i osoblja u produženom boravku pri osnovnim školama je uvećana za 29.500 kuna.
3. **Progam Kultura, tehnička kultura i sport –** uvećana je stavka materijalnih rashoda vezana za financiranje, sufinanciranje i organiziranje općinskih manifestacija za 100.000 kuna. Uvećana je i stavka ostali rashodi za 6.170 kuna za financiranje Biblioteke Brnestra te su evidentirana transferirana sredstva dobivena od Istarske Županije za udrugu Zvona i Nari u visini od 20.000 kuna.
4. **Program socijalna skrb –** planirana sredstva su u ukupnom iznosu uvećana za 24.000 kuna.
   * **U glavi 5 - Gospodarstvo i javno zdravstvo**  ukupno su uvećani rashodi za 270.700 kuna, programi su mijenjani kako slijedi:
5. **Program Potpore javnom prijevozu** (Pulapromet) je uvećan za 250.700 kuna
6. **Program u poljoprivredi i ribarstvu je uvećan** 10.000 kuna na stavci ostali nespomenuti rashodi (LAG članarine); dok se
7. **Javno- zdravstvene mjere** uvećavaju za 10.000 kuna.

* **U glavi 6 - Komunalne djelatnosti** predlaže se preraspodjela stavki i ukupno umanjenje troškova za 578. 393 kuna, koji se odnose na:
* povećanje izdataka za program održavanja nerazvrstanih cesta u ukupnom iznosu od 160.000 kuna
* povećanje izdataka za program održavanja javnih površina u dijelu koji se odnosi na čišćenje javnih površina za 130.000 kuna
* povećanje izdataka za program rada Vlastitog pogona, održavanje javnih zelenih površina i groblja, u ukupnom iznosu od 152.200 kuna koji se odnose na:
  1. dodatnih 10.000 za dekoraciju za blagdane,
  2. za troškove najmova ukupno 142.200 kuna: za već realizirane troškove po Ugovoru o najmu teretnog vozila 62.000 kn i troškove operativnog leasinga koji terete 2018.g. u iznosu od 80.200 kuna.
* povećanje izdataka programa građenja ostalih objekata i uređaja komunalne infrastrukture u iznosu od 820.000 kuna od čega 50.000 za dodatna ulaganja u općinske zgrade i ostale objekte te 770.000 kuna za ulaganaj u energetsku obnovu objekata
* smanjenje ukupnih izdataka za izgradnju nerazvrstanih cesta u iznosu od -1.370.000 kuna, te preraspodjela iznosa sukladno izmjenama na pojedinim stavkama Programa gradnje komunalne infrastrukture
* smanjenje ukupnog iznosa izdataka izgradnje i dodatnih ulaganja na javnim površinama za 1.044.250 kn, te preraspodjela iznosa sukladno izmjenama Programa gradnje komunalne infrastrukture
* povećanje ukupnog iznosa izdataka izgradnje i dodatnih ulaganja na grobljima za 310.000 kn, te preraspodjela iznosa sukladno izmjenama Programa gradnje komunalne infrastrukture
* u programu Prostorno planiranje i zaštita okoliša ukupna se sredstva uvećavaju za 238.657,00 kuna:
  1. aktivnost Prostorno planiranje se uvećava za 280.000 kuna od čega 80.000 na ime potrebnih sredstava za geodetske izmjere područja bivše vojne zračne luke, te 200.000 kuna za usluge izrade baze prostornih i neprostornih podataka općine Ližnjan ( Muntić i Jadreški) za potrebe dobivanja realnog stanja izgrađenih objekata
  2. aktivnost INTERREG projekt Wonderland se ukida budući se neće realizirati
     + **U glavi 7 – Vatrogasne službe i civilna zaštita** povećani su procijenjeni troškovi u iznosu od 107.295 kuna sukladno dostavljenom financijskom planu Javne vatrogasne postrojbe Pula.

**Izmjene i dopune stavaka iz Posebnog dijela Proračuna dodatno su i detaljno obrazložena kroz predložene Izmjene i dopune Programa gradnje objekata i uređaja komunalne infrastrukture, Izmjene i dopune Programa održavanja objekata i uređaja komunalne infrastrukture, Izmjena i dopuna društvenog programa, Izmjene i dopune socijalnog programa, te Izmjene i dopune gospodarskog i javnozdravstvenog programa.**

U Ližnjanu, 22.11.2018.g.